Асен Босев
Тримата и зорките

chitanka.info

Кои са тримата „бандити“

и как попаднаха у нас?

Дали дойдоха от Хаити,

или от щатския Тексас?

Това са трима малчугани,

родени в нашия квартал,

геройството на хулагини

е техен таен идеал.

Бащата на един го няма —

огняр е той в локомотив.

Не учи друг, не слуша мама.

А трети — просто немарлив.

Роман бандитски те прочели,

харесало им да крадат.

Поставили си странни цели —

да пакостят и да вредят.

Но други — зорки — пък решили

да ги засичат насред път,

на друга цел отдали сили —

докрай да ги разобличат.

Ония трима пакостливци

видели камион един

и рекли: — Ние сме щастливци,

ще го оставим без бензин!

Един от зорките си казал:

— Ще ви запаля аз фитил!

Потайно в камиона влязал

и под кормилото се скрил.

И ето — тримата по мрак са

дошли за подвига велик.

— Ту-ту, ту-ту — изсвирил клаксон

и те офейкали за миг.

Видяла пакостната „банда“

грамада дини под брезент.

За кражба дала си команда

да дебне подходящ момент.

Очите зорки разузнали

каква е тъмната им цел.

А ей ги тримата с чували.

За дини всеки се навел.

Изпод брезента се показал

един от зорките момци.

— Ръцете горе! — той им казал.

И хукват тримата крадци.

Защо им трябвала антена?

На покрив качили се те.

— Това е пакост непростена! —

въздъхнало едно дете.

Видели зорките, разбрали,

че качили се през таван.

И пак добър урок им дали —

— О, ще попаднете в капан!

Затворили тавана — хайде,

отгоре скачайте сега!

И те в плача надули гайди…

Завършил подвигът така!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.